સતત મુલાકાતો થી શરીર થાકી તો ગયુ હતુ પણ અમારી પાસે સમય પણ ઓછો હતો એટલે ૨૫ મી ફેબ્રુઆરીએ સવારે ૭.૩૦ વાગે અમે તૈયાર થઈ ગયા અને સમયાનુસાર શ્રી નવનીતભાઈ અમને પોતાની મારૂતિ ગાડીમાં અમને લેવા આવી પહોંચ્યા,પ્રથમ અમને તેઓ તેમના સુરત ખાતેના ઘરે લઈ ગયા ત્યા સેવ-ખમણી અને જલેબીનો નાસ્તો કરી અમે કુડસદ તરફ પ્રયાણ કર્યુ.આશરે સુરત થી ૨૬ કી.મી દૂર આવેલ કુડસદ ગામ નવનિતભાઈ નું વતન છે,રસ્તા માં નવનિતભાઈ અમને સુરત વિશે તેમજ કુડસદ ગામ વિશે પ્રારંભિક માહિતી આપતા રહેતા હતા તથા આજુબાજુના સ્થળો વિશે તથા ખેતી ની જમીનોના થઈ રહેલ વ્યાપારીકરણ તેમજ ખેતીની જમીન માં ઇંડસ્ટ્રીયલ ઇમારતો ના થઈ રહેલા વધારા સામે ચિંતા વ્યકત કરી રહ્યા હતા,તેમની વાત સાચી છે,પૈસાના લોભ માં ખેડૂત પોતાની જમીન વેચવા માંડ્યો છે,જો કે આ હકિકત દરેક જગ્યાએ બની રહી છે,એ સુરત હોય ,અમદાવાદ હોય,પાલનપુર હોય કે પછી વડગામ હોય દરેક જગ્યાએ આ સ્થિતિનું નિર્માણ થઈ રહ્યુ છે.